Pressemeddelelse

6. marts 2017

Den nye PEUGEOT 3008 SUV er ”Car of the Year 2017”

**Peugeot har for anden gang på blot tre år vundet ”Car of the Year” prisen. En fagjury bestående af 58 motorjournalister fra 22 lande har netop tildelt den nye PEUGEOT 3008 SUV den ærefulde titel, der kommer i kølvandet på en succesfuld introduktion med næsten 100.000 solgte eksemplarer på blot fire mdr. Det er femte gang PEUGEOT vinder den eftertragtede pris, sidst var med 308 i 2014, mens det er allerførste gang, at en SUV er blevet udråb som vinder af COTY juryen.**

Hele 21 jurymedlemmer havde PEUGEOT 3008 SUV som vinder af ”Car of the Year 2017” titlen, og i juryens begrundelse beskrives den som en darling blandt størstedelen af juryen. Især interiørdesignet med det veldesignede instrumentpanel indeholdende digital display, touch skærm og en række af ”toggle switches” fremhæves som et af 3008´erens stærkeste kort.

Det danske COTY jurymedlem, Søren W. Rasmussen, havde også PEUGEOT 3008 SUV som vinder:

*”PEUGEOT 3008 repræsenterer den modestrømning, der er i Europa med crossovers og SUVer. Men det er jo ikke nok”,* siger Søren W. Rasmussen, *”3008 er også markant med sin høje sikkerhed og så har den en række fine brændstoføkonomiske motorer. Det trækker lidt ned, at der ikke findes elektrificerede udgaver. Det må vente til 2019”*. Søren W. Rasmussen peger desuden på de gode muligheder for at personalisere sin 3008*: ”Produktionsapparatet er indrettet, så der findes et hav af udstyrsvarianter. Man kan altså bestille en 3008 nærmest som man vil, inklusive en masse udstyr og kabinedesigns”.*

PEUGEOT 3008 SUV blev kåret som Årets Bil i Danmark 2017 i efteråret og har allerede modtaget mere end 20 priser i Europa, heriblandt for smukkeste interiørdesign ved Festival Automobile International. Kronen på værket er ”Car of the Year 2017” titlen, der i den grad er en blåstempling af det arbejde, der er lagt i udviklingen af den nye 3008 SUV, hvor nytænkning og kvalitet har været nøgleord.

Peugeot Brand CEO, Jean-Philippe Imparato, modtog prisen og takkede med ordene: “*Jeg er utrolig lykkelig og stolt over, at PEUGEOT 3008 SUV er blevet tildelt prisen som Car of the Year 2017. Dette trofæ er frugten af fem års fremragende arbejde og en fantastisk indsats af alle Peugeot-teams”.*